Die Andes-bergreeks is die Suid-Amerikaanse deel van die langste bergketting ter wêreld, wat strek van Alaska in die Noorde, al langs die Weskus van die Amerikas tot in Antarktika. Toe die aarde nog jonk was, het seismiese aktiwiteit ‘n deel van die suidelike Andes in die Drake-see laat sink, en sodoende ‘n aantal gapings (onder andere die Straat van Magellaan) geskep waardeur eers die naamgewer en daarna legendes soos Sir Francis Drake later van tyd die Stille Oseaan kon bereik. Aan die einde van die mees onlangse Ystyd het die pakys teruggetrek, en die Straat, die Beagle-kanaal (vernoem na die skip waarop Charles Darwin sy beroemde tog onderneem het) en die gaping tussen Kaap Hoorn en Antarktika oopgelaat. Die Straat van Magellaan skei die vasteland van die eiland Tierra del Fuego, en die Beagle-kanaal skei op sy beurt die eiland van die Kaap Hoorn-argipel verder suid.
As ongewone diere jou interesseer, is Torres net die plek vir jou. Onder die beter bekende endemiese spesies tel die puma of bergleeu, die Kondor, die hoogs bedreigde Chileense Takbok (Huemul), ‘n lawaaierige, hiperaktiewe miniatuur-Llama genaamd die guanaco en ‘n kleinerige volstruis bekend as die ňandú. Van die park se mees gesogte inwoners is egter nie landdiere of voëls nie, maar die salmonide wat wemel in sy riviere en mere. Salms en forelle is nie inheems nie, maar is in die vroeë Twintigste Eeu in Patagonië uitgeplaas. Hulle het so goed geaard dat die streek ‘n mekka vir vlieghengelaars die wêreld oor geword het. Die kroonjuweel van Torres se viswaters is die Serrano-rivier, wat die “snelweg” tussen die Stille Oseaan en die mere en sytakke van die rivier is. Die mees gesogte sportvisse hier is die pendelaars tussen sout- en varswater: die “Steelhead” is ‘n sodanig aanpasbare bloedlyn van die Reënboogforel, en die “Sea Trout”, sy eweknie onder die Bruin Forelle.